Brusel 12. marca (TASR) - Menový komisár Pedro Solbes a komisár pre rozširovanie EÚ Günter Verheugen varujú pred finančnými a menovými rizikami v kandidátskych krajinách strednej a východnej Európy (KSVE). Uvádza sa to v správe, ktorú dnes predložili Európskej komisii (EK).
Deficity platobnej bilancie KSVE sa stanú problémom, keď sa zníži úroveň priamych zahraničných investícií a namiesto nich do krajín "začnú prúdiť krátkodobé vrtošivé finančné toky". Ich výsledkom budú nežiaduce prudké výkyvy menových kurzov nových členov.
To môže v prvom rade ovplyvniť prijatie do Európskej menovej únie (EMÚ). Experti znovu varujú pred rýchlym vstupom nových členov do EMÚ. Ako uvádza nemecký denník Süddeutsche Zeitung, v diplomatických kruhoch v Bruseli sa správa hodnotí ako signál pre kandidátske krajiny, aby zreálnili svoje nádeje na rýchly vstup do menovej únie.
V roku 2000 bol hrubý domáci produkt na obyvateľa v trinástich kandidátskych krajinách (vrátane Turecka) len 35,2 % strednej úrovne EÚ. V správe sa zdôrazňuje, že hospodárska politika musí prispievať k stabilnému ekonomickému rastu a nadmerným rastovým boomom sa treba vyhýbať.